Nach dem sie die nacht bei im lage,
frü balt nun aufginge der tage,
ließ er den alten ritter aus;
doch auf eim tepich vor dem haus
ließ er im abschlagen das haubet,
in leib, er und auch guts beraubet.
Die frau floch zum herzog behende
von Burgunt, sagt im an dem ende,
wie tirannisch gehandlet het
der ritter; nach dem schicken tet
der herzog und lud in zu gaste
in seinen fürstlichen palaste.
Die frau auch mit in zu tisch saß,
in lauter schwarz bekleidet was,
tet sam het er sie nie gesehen.
nach dem mal tet der herzog jehen
zum ritter: »dises freulein schan
ist ein witwe und hat kein man;
dergleichen hast du auch kein frauen;
wir wöllen dirs elich vertrauen.«